AaB Support Club giver udtryk for utilfredshed over forholdene i Telia Parken, hvor udeholdets fans er blevet flyttet, mens billetpriserne er steget.

AaB gæster i morgen FC København i Telia Parken, og før den kamp har AaB’s fangruppe, AaB Support Club, i en pressemeddelelse givet udtryk for utilfredshed over forholdene på FC Københavns hjemmebane.

Udeholdets fans er til dette forår blevet rykket fra en endetribune til en langside, og samtidig er billet-priserne ifølge AaB Support Club steget med 50 kroner, hvilket har medført utilfredshed i fangruppen.

- Vi har i AaB Support Club svært ved at se, hvordan en forringelse af forholdene for udeholdets fans – krydret med en markant prisstigning – går hånd i hånd med det gode værtsskab, siger formand for AaB Support Club, Mads Aagaard, i pressemeddelelsen.

- Den gode fodboldkulisse handler om at få så mange på stadion som overhovedet muligt. Prisstigninger, som den vi ser i København, modarbejder desværre arbejdet for at skabe de gode rammer på danske fodboldstadions og skaber blot yderligere barrierer for nye fans, argumenter han.

AaB Support Club har flere medafsendere i pressemeddelelsen, med støtte fra blandt andre AGF Fanclub, FCM’s Black Wolves, Esbjergs Blue Knights og Viborgs The Green Pride.

bold.dk har forgæves forsøgt at få uddybende kommentarer fra Mads Aagaard.

Tegn et sæsonkortabonnement og se alle AaB?s hjemmekampe her